एक्झिट पोलनंतर पंतप्रधान मोदी ॲक्शन मोडमध्ये, बोलावल्या ७ बैठका

PM Modi Hold Meeting । पंतप्रधान नरेंद्र मोदी यांनी लोकसभा निवडणुका नंतर ४५ तासांचे ध्यान धारण केले होते. ते संपल्यानंतर मोदी पुन्हा एकदा कामाला लागले आहेत. त्यांनी आज तब्बल 7 बैठका बोलावल्या आहेत. त्यात देशाशी संबंधित अनेक मुद्द्यांवर चर्चा होणार आहे. शनिवारी (१ जून) लोकसभा निवडणुका संपल्या असताना पंतप्रधानांनी या बैठकीचे आयोजन केले आहे.

काल शेवटच्या टप्प्यातील मतदान पार पडल्यानंतर सर्व वृत्तवाहिन्यांचे एक्झिट पोल समोर आले आहेत. त्यात पहिल्या एक्झिट पोलमध्ये भाजपच्या नेतृत्वाखालील एनडीएला प्रचंड बहुमत मिळताना दिसत आहे. त्यानंतर आता पंतप्रधान मोदी ॲक्शन मोडमध्ये आलेत.

एका वृत्तसंस्थेने, पीएम मोदी चक्रीवादळ रामलनंतरची परिस्थिती आणि ईशान्येकडील राज्यांमधील पूरसदृश परिस्थितीवर चर्चा करणार आहेत. काही दिवसांपूर्वी आलेल्या रामल चक्रीवादळामुळे पश्चिम बंगालपासून ईशान्येकडील राज्यांमध्ये नुकसान झाले आहे. रामल चक्रीवादळ बंगालमध्ये धडकले असले तरी, त्यामुळे झालेल्या पावसामुळे मणिपूरसारख्या ईशान्येकडील राज्यांमध्ये पूरसदृश परिस्थिती निर्माण झाली आहे.

हेही वाचा – “ध्यानमग्न माणसाला ८०० जागा मिळायला हव्या”; एक्झिट पोलवरून संजय राऊतांचा मोदींना टोला

सूत्रांनी सांगितले की, पंतप्रधान मोदींच्या अध्यक्षतेखाली 7 बैठका होणार आहेत. त्यातील एक बैठक उष्णतेच्या लाटेबाबतही घेतली जाणार आहे. यामध्ये उष्णतेच्या लाटेला तोंड देण्यासाठी केंद्रीय पातळीवर कोणती योजना आखली पाहिजे यावर चर्चा होऊ शकते. उष्णतेच्या लाटेमुळे देशभरात अनेक समस्या पाहायला मिळत आहेत. बिहार, झारखंड, ओडिशा या राज्यांमध्येही अनेकांचा मृत्यू झाला आहे. राज्य पातळीवर काही सरकारांनी उष्णतेच्या लाटेबाबत कृती आराखडाही तयार केला आहे.

जागतिक पर्यावरण दिन मोठ्या प्रमाणावर साजरा करण्याच्या तयारीचा आढावा घेण्यासाठी पंतप्रधान मोदीही बैठक घेणार आहेत. जागतिक पर्यावरण दिन 5 जून रोजी जगभरात साजरा केला जातो. जागतिक पर्यावरण दिनाची स्थापना संयुक्त राष्ट्रांनी 1972 मध्ये स्टॉकहोम कॉन्फरन्स ऑन ह्युमन एन्व्हायर्नमेंट दरम्यान केली होती. पर्यावरण रक्षणासाठी जागरूकता वाढवणे हा त्याचा उद्देश आहे. यावर्षी जागतिक पर्यावरण दिनानिमित्त आयोजित परिषदेचे आयोजन आखाती देश सौदी अरेबिया करत आहे.

पीएम मोदी 100 दिवसांच्या कार्यसूचीचा आढावा घेणार आहेत, ज्यामध्ये नवीन सरकार स्थापनेनंतर तीन महिन्यांत करावयाच्या कामांवर चर्चा केली जाईल. एक्झिट पोल या वस्तुस्थितीकडे लक्ष वेधत आहेत की पीएम मोदी तिसऱ्यांदा सत्तेत परतत आहेत. निवडणूक प्रचार सुरू होण्यापूर्वी, पंतप्रधान मोदींनी सर्वोच्च नोकरशाहीला मोदी 3.0 कार्यकाळात करावयाच्या कामांची यादी तयार करण्यास सांगितले होते. त्यांच्या सरकारच्या पहिल्या 100 दिवसांत सर्व कठोर निर्णय घेतले जातील, असे त्यांनी स्पष्ट केले होते.